Mann (25) tilstår knivstikking i Bergen
Han nekter likevel straffskyld for drapsforsøk. Torsdag denne uken ble to menn, en på 38 år og en på 35 år, fraktet med luftambulanse til Haukeland universitetssjukehus etter å ha blitt knivstukket i en leilighet i Bergen. En 25 år gammel mann ble pågrepet kort tid etter hendelsen i en leilighet i samme bygg. Mannen, som er siktet for drapsforsøk på den ene fornærmede og forsøk på grov kroppsskade på den andre, ble lørdag fremstilt for varetektsfengsling. Det ble besluttet at 25-åringen blir varetektsfengslet i fire uker med brev- og besøkelsesforbud. – Han erkjenner de faktiske forholdene, men ikke straffskyld. Mer kan jeg ikke si om det på dette tidspunktet, sier mannens forsvarer til VG. De tre personene skal ha kjent til hverandre. 25-åringen skal være en kjenning av politiet.
25-åringen som er siktet for drapsforsøk, tilstår å ha stukket to menn med kniv.